LUR sê jammer ná uitlatings oor wit mense, Indiërs | Netwerk24
Deur Bonolo Selebano 14 Maart 2019 16:05
Faith Mazibuko, LUR vir sport en ontspanning in Gauteng, gaan voor die ANC se integriteitskommissie in die provinsie verskyn oor haar "onaanvaarbare uitlatings" oor wit mense en Indiërs.
Sy is ook gevra om wit mense en Indiërs in die openbaar om verskoning te vra, sê Jacob Khawe, die ANC se sekretaris in Gauteng.
Faith Mazibuko, LUR vir sport, kuns, kultuur en ontspanning in Gauteng. Foto: Collen Mashaba
Dit volg op die bekendmaking van 'n klankgreep van 'n vergadering waarop Mazibuko op senior personeellede skree omdat sportgeriewe wat aan gemeenskappe beloof is, nog nie gebou is nie. Die klankgreep is aan amaBhungane gegee.
Op die klankgreep kan gehoor word hoe Mazibuko aan twee vroue sê hulle kan dankbaar wees dat hulle werk het, gegewe hul velkleur.
"Sommige departemente wil nie eens 'n wit vrou of 'n Indiërvrou sien nie. Dit gaan nie oor rassisme nie. Dit is omdat julle daarvan hou om Engels te praat."
Sy het na bewering druk op die amptenare uitgeoefen om tenderprosesse te omseil om die sportgeriewe voor die verkiesing te bou sodat sy stemme daarmee kan werf.
Mazibuko het Donderdag, nadat Khawe met haar gepraat het, 'n verklaring uitgereik waarin sy die senior amptenare wat op die vergadering was, almal in die departement en die mense van Gauteng, om verskoning vra vir haar stemtoon en "algemene gedrag" op die vergadering. Sy ontken dat sy onwettige opdragte gegee het. Sy het net beklemtoon hoe belangrik dit is dat die departement sy prestasieteikens behaal om beloftes wat aan die gemeenskap gemaak is, gestand te doen. Sy wys daarop dat die klankopname die vertroulikheid van die vergadering verbreek. Khawe ontken ook dat Mazibuko tenderregulasies wou omseil. "Die opdrag maak sin, as dit net nie vir die rasse-uitlatings was nie."
Helen Zille, premier van die Wes-Kaap, sê Mazibuko se uitlatings is iets waaroor mense woedend kan raak. "Behalwe vir die manier waarop sy opdragte gee, sê sy ook waarom die ANC nie 'Indiërs en wit mense' as senior amptenare wil hê nie. Wat 'n verrassing," het sy getwiet.